CELEX: 32010H0722
Language: mt
Date: 2010-07-13 00:00:00
Title: Rakkomandazzjoni tal-Kummissjoni tat- 13 ta’ Lulju 2010 dwar linji gwida għall-iżvilupp ta' miżuri ta' koeżistenza nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi

22.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 200/1
            
         RAKKOMANDAZZJONI TAL-KUMMISSJONI
   tat-13 ta’ Lulju 2010
   dwar linji gwida għall-iżvilupp ta' miżuri ta' koeżistenza nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi
   2010/C 200/01
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea (UE), u b’mod partikolari l-Artikolu 292 tiegħu,
   Wara li kkunsidrat l-Artikolu 26a, it-tieni paragrafu, tad-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament (OMĠ) u li tirrevoka d-Direttiva tal-Kunsill 90/220/KE (1)
   
   Billi:
   
               (1)
            
            
               L-Artikolu 26a tad-Direttiva 2001/18/KE jistipula li l-Istati Membri jistgħu jieħdu miżuri xierqa biex jevitaw il-preżenza mhux intenzjonata ta' organiżmi modifikati ġenetikament (OMĠ) fi prodotti oħrajn. Dan japplika b'mod partikolari biex tiġi evitata l-preżenza ta' OMĠ f'uċuħ oħra tar-raba', bħal dawk konvenzjonali u organiċi.
            
         
               (2)
            
            
               L-istrutturi tal-azjendi agrikoli u s-sistemi agrikoli, u l-kundizzjonijiet ekonomiċi u naturali li taħthom joperaw il-bdiewa tal-Unjoni Ewropea, huma estremament diversi. Id-diversità tas-sistemi agrikoli u tal-kundizzjonijiet ekonomiċi u naturali fl-UE jeħtieġ li tkun meqjusa meta jitfasslu miżuri biex tiġi evitata l-preżenza mhux intenzjonata ta' uċuħ tar-raba' MĠ f'uċuħ oħrajn tar-raba'.
            
         
               (3)
            
            
               Jista' jkun neċessarju għall-awtoritajiet pubbliċi tal-Istati Membri li, fiż-żoni fejn jiġu kkultivati l-OMĠ, jiddefinixxu miżuri xierqa biex jippermettu lill-konsumaturi u l-produtturi għażla bejn produzzjoni konvenzjonali, organika u MĠ (minn hawn 'il quddiem jissejħu “miżuri ta' koeżistenza”).
            
         
               (4)
            
            
               L-għan tal-miżuri ta' koeżistenza fiż-żoni fejn jiġu kkultivati l-OMĠ hu li tiġi evitata preżenza mhux intenzjonata ta' OMĠ fi prodotti oħrajn, biex jiġu evitati t-telf ekonomiku potenzjali u l-impatt tat-taħlita ta' uċuħ tar-raba' MĠ u dawk li mhumiex MĠ (inklużi uċuħ tar-raba' organiċi).
            
         
               (5)
            
            
               F'uħud mill-każijiet, skont il-kundizzjonijiet ekonomiċi u naturali, jista' jkun neċessarju li tiġi eskluża l-kultivazzjoni tal-OMĠ minn żoni kbar. Il-possibbiltà għandha tistrieħ fuq id-dimostrazzjoni mill-Istati Membri li, għal dawn iż-żoni, miżuri oħrajn mhumiex suffiċjenti biex jevitaw il-preżenza mhux intenzjonata ta' OMĠ f'uċuħ tar-raba' konvenzjonali jew organiċi. Barra minn dan, il-miżuri ta' restrizzjoni jeħtieġ ikunu proporzjonati għall-għan (jiġifieri l-ħarsien ta' ħtiġijiet partikolari ta' bdiewa konvenzjonali jew organiċi).
            
         
               (6)
            
            
               Fil-kuntest tal-kombinazzjoni tas-sistema ta' awtorizzazzjoni tal-Unjoni Ewropea, ibbażata fiq ix-xjenza, mal-libertà għall-Istati Membri li jiddeċiedu jekk jixtiqux jikkultivaw jew le uċuħ tar-raba' MĠ fit-territorju tagħhom, il-Kummissjoni tqis li miżuri biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi għandhom jiġu stabbiliti fil-livell tal-Istat Membru.
            
         
               (7)
            
            
               Huwa neċessarju li tinbidel ir-Rakkomandazzjoni 2003/556/KE (2) biex tkun riflessa aħjar il-possibbiltà stipulata mill-Artikolu 26a għall-Istati Membri biex jistabbilixxu miżuri biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi. Għaldaqstant, il-linji gwida attwali jillimitaw il-kontenut tagħhom għall-prinċipji ġenerali ewlenin għall-iżvilupp ta' miżuri ta' koeżistenza, billi jagħrfu li l-Istati Membri jeħtieġu flessibbiltà suffiċjenti biex iqisu l-ispeċifiċitajiet reġjonali u nazzjonali tagħhom u l-ħtiġijiet lokali partikolari ta' uċuħ tar-raba' u prodotti konvenzjonali, organiċi u tipi oħrajn.
            
         
               (8)
            
            
               L-Uffiċċju Ewropew għall-Koeżistenza (ECoB) se jkompli jiżviluppa flimkien ma' Stati Membri oħrajn, l-aħjar prattiki għall-koeżistenza kif ukoll linji gwida tekniċi dwar kwistjonijiet relatati,
            
         ADOTTAT DIN IR-RAKKOMANDAZZJONI:
   
               (1)
            
            
               Fl-iżvilupp ta' miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba' konvenzjonali u organiċi, l-Istati Membri għandhom isegwu l-linji gwida stipulati fl-Anness ta' din ir-Rakkomandazzjoni.
            
         
               (2)
            
            
               Ir-Rakkomandazzjoni 2003/556/KE hi mħassra.
            
         
               (3)
            
            
               Din ir-Rakkomandazzjoni hija indirizzata lill-Istati Membri.
            
         
      Magħmul fi Brussell, it-13 ta’ Lulju 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 106, 17.4.2001, p. 1.
   
      (2)  Ir-Rakkomandazzjoni tal-Kunsill dwar linji gwida għall-iżvilupp ta' strateġiji nazzjonali u l-aħjar prattiki biex tiżgura l-koeżistenza ta' uċuħ tar-raba' modifikati ġenetikament mal-biedja konvenzjonali u organika (ĠU L 189, 29.7.2003, p. 36).
   
      ANNESS
      1.   Introduzzjoni
      
      1.1.   Miżuri ta' koeżistenza nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi
      
      Il-kultivazzjoni ta' OMĠ fl-UE għandha implikazzjonijiet għall-organizzazzjoni tal-produzzjoni agrikola. Minn naħa waħda, il-possibbiltà tal-preżenza mhux intenzjonata ta' uċuħ tar-raba’ modifikati ġenetikament (MĠ) f'uċuħ tar-raba mhux MĠ (konvenzjonali u organiċi) tqajjem il-mistoqsija dwar kif l-għażla tal-produttur għal tipi ta' produzzjoni differenti tista' tkun żgurata. Fil-prinċipju, il-bdiewa għandhom ikunu jistgħu jikkultivaw it-tipi ta' uċuħ tar-raba’ agrikoli li huma jagħżlu – uċuħ tar-raba’ MĠ, konvenzjonali jew organiċi. Din il-possibbiltà għandha tkun ikkombinata max-xewqa ta' wħud mill-bdiewa u l-operaturi li jiżguraw li l-uċuħ tar-raba’ tagħhom ikollhom l-anqas preżenza possibbli ta' OMĠ.
      Min-naħa l-oħra, il-kwistjoni hi marbuta wkoll mal-għażla tal-konsumatur. Biex wieħed jipprovdi lill-konsumaturi Ewropej għażla bejn ikel MĠ u ikel mhux MĠ, mhux biss għandu jkun hemm sistema ta' traċċabilità u ttikkettjar li taħdem kif xieraq, iżda wkoll settur agrikolu li jista' jipprovdi t-tipi differenti ta' prodotti. Il-kapaċità tal-industrija tal-ikel li twassal livell għoli ta' għażla lill-konsumatur timxi id f'id mal-kapaċità tas-settur agrikolu li jżomm sistemi ta' produzzjoni differenti.
      Il-preżenza aċċidentali tal-OMĠ 'l fuq mil-livell minimu ta' tolleranza stipulat fil-leġiżlazzjoni tal-UE tqajjem il-ħtieġa biex wiċċ tar-raba’ li kien intenzjonat li jkun wiċċ tar-raba’ mingħajr OMĠ, jiġi ttikkettjat li fih l-OMĠ (1). Dan jista' jikkawża telf ta' dħul, minħabba prezz tas-suq aktar baxx tal-wiċċ tar-raba’ MĠ jew diffikultajiet biex jinbiegħ. Barra minn dan, jista' jkun hemm spejjeż addizzjonali għall-bdiewa jekk dawn iridu jadottaw sistemi ta' monitoraġġ u miżuri biex inaqqsu t-taħlit ta' uċuħ tar-raba’ MĠ u dawk li mhumiex MĠ.
      Madankollu, it-telf potenzjali ta' dħul għall-produtturi ta' prodotti agrikoli partikolari bħall-prodotti organiċi mhux neċessarjament marbut biss mal-qbiż tal-limitu minimu tal-ittikkettjar stipulat fil-leġiżlazzjoni tal-UE għal 0,9 %. F'ċerti każijiet, u skont id-domanda tas-suq u d-dispożizzjonijiet rispettivi ta' leġiżlazzjonijiet nazzjonali (pereżempju wħud mill-Istati Membri żviluppaw standards nazzjonali għal tipi differenti ta' ttikkettjar “mingħajr MĠ”), il-preżenza ta' traċċi ta' OMĠ f'uċuħ tar-raba’ ta' ikel partikolari – anki f'livell taħt 0,9 % – tista' tikkawża ħsarat ekonomiċi għall-operaturi li jixtiequ jbiegħuhom bħala prodotti mingħajr OMĠ.
      Barra minn dan, it-taħlit ta' OMĠ għandu implikazzjonijiet speċifiċi għall-produtturi ta' prodotti partikolari bħall-bdiewa organiċi (2), li jkollhom impatt ukoll fuq il-konsumatur aħħari (3). Minħabba li produzzjoni bħal din ta' spiss tiswa aktar flus, sforzi ta' segregazzjoni aktar stretti biex jevitaw il-preżenza ta' OMĠ jistgħu jkunu neċessarji biex jiggarantixxu l-primjum tal-prezz assoċjat. Barra minn dan, restrizzjonijiet u karatteristiċi lokali jistgħu jagħmlu dawn il-ħtiġijiet ta' segregazzjoni partikolari diffiċli ħafna u jiswew il-flus biex jiġu sodisfatti b'mod effiċjenti f'uħud miż-żoni ġeografiċi.
      Għaldaqstant, huwa neċessarju li wieħed jagħraf li l-Istati Membri jeħtieġu flessibbiltà suffiċjenti biex iqisu l-ħtiġijiet reġjonali u lokali partikolari tagħhom fir-rigward tal-kultivazzjoni tal-OMĠ sabiex jilħqu l-aktar preżenza baxxa possibbli ta' OMĠ f'uċuħ organiċi u oħrajn, meta ma jkunux jistgħu jintlaħqu livelli suffiċjenti ta' purità permezz ta' mezzi oħra.
      1.2.   Distinzjoni bejn l-aspetti ekonomiċi tal-aspetti ta' kultivazzjoni u xjentifiċi tal-OMĠ koperti mill-valutazjoni tar-riskju ambjentali
      
      Huwa importanti li wieħed jagħmel distinzjoni ċara bejn l-aspetti ekonomiċi tal-kultivazzjoni tal-OMĠ u l-aspetti tal-valutazzjoni tar-riskju ambjentali ttrattati skont il-proċeduri ta' awtorizzazzjoni tad-Direttiva 2001/18/KE u tar-Regolament (KE) Nru 1829/2003 dwar l-ikel u l-għalf MĠ.
      Skont il-proċedura stabbilita fid-Direttiva 2001/18/KE u fir-Regolament (KE) Nru 1829/2003, l-awtorizzazzjoni għal rilaxx fl-ambjent ta' OMĠ hi soġġetta għal valutazzjoni komprensiva tar-riskju lis-saħħa u l-ambjent. Ir-riżultat tal-valutazzjoni tar-riskju tista' tkun waħda minn dawn li ġejjin:
      
                  —
               
               
                  riskju ta' effett negattiv għall-ambjent jew għas-saħħa li ma jistax jiġi ġestit, f'liema każ l-awtorizzazzjoni tiġi miċħuda;
               
            
                  —
               
               
                  ma ġie identifikat l-ebda riskju ta' effetti negattivi fuq l-ambjent jew is-saħħa, f'liema każ l-awtorizzazzjoni tingħata mingħajr ebda ħtieġa ta' miżuri addizzjonali ta' ġestjoni għajr dawk preskritti speċifikament fil-leġiżlazzjoni;
               
            
                  —
               
               
                  ir-riskji jiġu identifikati, iżda dawn jistgħu jkunu ġestiti b'miżuri xierqa (pereżempju separazzjoni fiżika u/jew monitoraġġ); f'dan il-każ l-awtorizzazzjoni se twettaq l-obbligu biex timplimenta miżuri ta' ġestjoni tar-riskju ambjentali.
               
            Jekk jiġi identifikat riskju għall-ambjent jew is-saħħa wara li tingħata l-awtorizzazzjoni, proċedura għat-tmiem jew għall-modifika tal-kunsens tal-UE jew l-awtorizzazzjoni hi stipulata rispettivament bid-Direttiva 2001/18/KE (l-Artikolu 20.3) u r-Regoalment (KE) Nru 1829/2003 (l-Artikoli 10 u 22). Barra minn dan, l-Istati Membri jistgħu jutilizzaw il-klawżola speċjali ta' salvagwardja tad-Direttiva 2001/18/KE (l-Artikolu 23) jew il-miżura ta' emerġenza tar-Regolament (KE) Nru 1829/2003 (l-Artikolu 34) biex il-kultivazzjoni tal-OMĠ tiġi ristretta jew projbita b'mod provviżorju abbażi ta' tagħrif ġdid jew addizzjonali li jikkonċerna r-riskji għas-saħħa jew għall-ambjent.
      Minħabba li OMĠ awtorizzati biss jistgħu jiġu kkultivati fl-UE (4) u l-aspetti ambjentali u tas-saħħa huma diġà koperti bil-valutazzjoni tar-riskju ambjentali tal-proċess ta' awtorizzazzjoni tal-UE, il-kwistjonijiet pendenti li għad iridu jiġi indirizzati fil-kuntest tal-koeżistenza jikkonċernaw l-aspetti ekonomiċi marbuta mat-taħlit ta' uċuħ tar-taba’ MĠ u dawk mhux MĠ.
      1.3.   L-Għarfien ta' kundizzjonijiet tal-biedja differenti fl-UE
      
      Il-bdiewa Ewropej jaħdmu f'kundizzjonijiet estremament diversi. Id-daqsijiet tal-azjendi agrikoli u l-għelieqi, is-sistemi tal-produzzjoni, ir-rotazzjonijiet tal-uċuħ tar-raba’ u l-modi ta' kultivazzjoni, kif ukoll il-kundizzjonijiet naturali, ivarjaw madwar l-Ewropa. Din il-varjabbiltà teħtieġ li tkun meqjusa meta wieħed ikun qed ifassal, jimplimenta, u jissorvelja l-miżuri nazzjonali biex tiġi evitata l-preżenza mhux intenzjonata ta' OMĠ fl-uċuħ tar-raba’ konvenzjonali u organiċi. Il-miżuri li jiġu applikati jridu jkunu speċifiċi għall-istruttura tal-azjendi agrikoli, is-sistemi tal-biedja, il-modi ta' kultivazzjoni u l-kundizzjonijiet naturali fir-reġjun.
      Jista' jkun meħtieġ li jiġu żviluppati u implimentati strateġiji u l-aħjar prattiki għall-kultivazzjoni tal-OMĠ f'livell nazzjonali jew reġjonali, bil-parteċipazzjoni tal-bdiewa u partijiet interessati oħrajn u billi jitqiesu l-fatturi nazzjonali, reġjonali u lokali.
      Għaldaqstant, jixraq li jiġu żviluppati miżuri biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi f'livell nazzjonali u xi kultant f'livell reġjonali jew lokali.
      1.4.   Skop u ambitu tal-linji gwida
      
      Il-linji gwida attwali jieħdu l-forma ta' rakkomandazzjonijiet li ma jorbtux indirizzati lill-Istati Membri. Dawn huma maħsuba biex jipprovdu prinċipji ġenerali għall-iżvilupp ta' miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi. Wieħed jagħraf li ħafna fatturi li huma importanti f'dan il-kuntest huma speċifiċi għall-kundizzjonijiet nazzjonali, reġjonali u lokali.
      2.   Prinċipji ġenerali għall-iżvilupp ta' miżuri ta' koeżistenza nazzjonali biex tiġi evitata preżenza mhux intenzjonata ta' OMĠ f'uċuħ tar-raba’ konvenzjonali u organiċi
      
      2.1.   Trasparenza, kooperazzjoni transkonfinali u involviment tal-partijiet interessatati
      
      Il-miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi għandhom jiġu żviluppati b'kooperazzjoni mal-partijiet interessati rilevanti kollha b'mod trasparenti. L-Istati Membri għandhom jiżguraw kooperazzjoni transkonfinali mal-pajjiżi ġirien biex jiggarantixxu l-funzjonament effettiv ta' miżuri ta' koeżistenza f'żoni tal-fruntieri. F'dan ir-rigward huma għandhom jipprovdu u jiżguraw tagħrif adegwat u f'waqtu dwar il-miżuri li huma jiddeċiedu li jistabbilixxu.
      2.2.   Proporzjonalita'
      
      Il-miżuri biex tiġi evitata l-preżenza mhux intenzjonata ta' OMĠ f'uċuħ oħra tar-raba’ għandhom ikun proporzjonati għall-għan mixtieq (il-ħarsien tal-ħtiġijiet partikolari tal-bdiewa konvenzjonali u organiċi). Il-miżuri ta' koeżistenza għandhom jevitaw kwalunkwe ostakolu mhux meħtieġ għall-bdiewa, il-produtturi taż-żrieragħ, il-kooperattivi u operaturi oħrajn bi kwalunkwe tip ta' produzzjoni. L-għażla tal-miżuri għandha tqis ir-restrizzjonijiet u l-karatteristiċi reġjonali u lokali, bħall-għamla u d-daqs tal-għelieqi fir-reġjun, il-frammentazzjoni u t-tqassim ġeografiku tal-għelieqi li jagħmlu parti minn irziezet individwali u prattiki reġjonali għall-ġestjoni ta' azjendi agrikoli.
      2.3.   Livelli ta' taħlit li jridu jintlaħqu permezz ta' miżuri nazzjonali ta' koeżistenza biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi
      
      Il-miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi għandhom iqisu t-tagħrif disponibbli dwar il-probabbiltà u s-sorsi ta' taħlit bejn uċuħ tar-raba’ MĠ u dawk mhux MĠ. Dawn il-miżuri għandhom ikunu proporzjonati għal-livell ta' taħlit magħżul, li se jiddependi minn speċifiċitajiet reġjonali u nazzjonali u l-ħtiġijiet lokali partikolari ta' uċuħ tar-raba’ u produzzjoni konvenzjonali, organiċi u tipi oħra.
      
                  2.3.1.
               
               
                  F’uħud mill-każijiet, il-preżenza ta' traċċi ta' OMĠ fl-ikel u l-għalf jkollha effett ekonomiku biss meta dawn jaqbżu l-limitu minimu tal-ittikkettjar ta' 0,9 %. F'dawn il-każijiet, l-Istati Membri għandhom iqisu li l-miżuri li jiżguraw il-konformità mal-limitu minimu ta' 0,9 % tal-ittikkettjar ikunu suffiċjenti.
               
            
                  2.3.2.
               
               
                  L-Istati Membri għandhom iqisu li jista' jkun li ma jkunx hemm il-ħtieġa li jistipulaw livelli speċifiċi ta' taħlit fejn l-ittikkettjar ta' prodott tar-raba’ bħala MĠ ma jkollux implikazzjonijiet ekonomiċi.
               
            
                  2.3.3.
               
               
                  F’diversi każijiet oħra, it-telf potenzjali ta' dħul għall-produtturi organiċi u wħud konvenzjonali (pereżempju produtturi ta' ċertu ikel) jista' jseħħ minħabba l-preżenza ta' traċċi ta' OMĠ f'livelli aktar baxxi minn 0,9 %. F'dawn il-każijiet, u fl-interess tal-ħarsien ta' tipi partikolari ta' produzzjoni, l-Istati Membri kkonċernati jistgħu jiddefinixxu miżuri li jimmiraw li jilħqu livelli ta' preżenza ta' OMĠ f'uċuħ oħrajn tar-raba’ aktar baxxi minn 0,9 %.
               
            Irrispettivament mil-livell ta' taħlit li għandu jiġi stipulat permezz tal-miżuri ta' koeżistenza, il-limiti minimi stabbiliti fil-leġiżlazzjoni tal-UE (5) se jkomplu japplikaw għat-tikkettjar tal-preżenza tal-OMĠ fl-ikel, fl-għalf u fil-prodotti maħsuba għall-iproċessar dirett.
      2.4.   Miżuri li jeskludu l-kultivazzjoni tal-OMĠ minn żoni kbar (“żoni ħielsa mill-MĠ”)
      
      Differenzi fl-aspetti reġjonali, bħall-kundizzjonijiet tal-klima (li jinfluwenzaw l-attività ta' impollinaturi u t-trab tad-dakra li jinġarr bl-arja), it-topografija, il-modi ta' kultivazzjoni u s-sistemi ta' rotazzjoni tal-kultivazzjoni jew l-istrutturi tal-azjendi agrikoli (inklużi strutturi tal-madwar, bħal sisien tal-ħaxix, foresti, żoni mhux ikkultivati u l-arranġament tal-għelieqi) jistgħu jinfluwenzaw il-livell ta' taħlit bejn uċuħ tar-raba’ MĠ u dawk konvenzjonali u organiċi u l-miżuri neċessarji biex tiġi evitata l-preżenza mhux intenzjonata ta' OMĠ f'uċuħ oħra tar-raba’.
      F’ċerti kundizzjonijiet ekonomiċi u naturali, l-Istati Membri għandhom iqisu l-possibbiltà li jeskludu l-kultivazzjoni ta' OMĠ minn żoni kbar tat-territorju tagħhom biex jevitaw il-preżenza mhux intenzjonata ta' OMĠ f'uċuħ tar-raba’ konvenzjonali u organiċi. Esklużjoni bħal din għandha tistrieħ fuq id-dimostrazzjoni mill-Istati Membri li, għal dawn iż-żoni, miżuri oħra mhumiex biżżejjed biex jintlaħqu livelli suffiċjenti ta' purità. Barra minn dan, il-miżuri ta' restrizzjoni jeħtieġ ikunu proporzjonati għall-għan segwit (jiġifieri l-ħarsien tal-ħtiġijiet partikolari tal-biedja konvenzjonali u/jew organika).
      2.5.   Ir-regoli tar-responsabbiltà
      
      Kwistjonijiet li jikkonċernaw il-kumpens finanzjarju jew ir-responsabbiltà għall-ħsara ekonomika huma l-kompetenza esklużiva tal-Istati Membri.
      3.   Skambju ta' tagħrif fil-livell tal-UE
      
      Il-Kummissjoni se tkompli tiġbor u tikkoordina t-tagħrif rilevanti bbażat fuq studju kontinwu fil-livell tal-UE u dak nazzjonali u toffri pariri tekniċi biex tgħin lil-Istati Membri jistabbilixxu approċċi nazzjonali għall-koeżistenza.
      Il-koordinazzjoni kontinwa permezz ta' COEX-NET (6) u l-pariri tekniċi mill-Uffiċċju Ewropew għall-Koeżistenza (ECoB) (7) se jkomplu. L-EcoB se jżomm aġġornat katalgu indikattiv ta' miżuri kif ukoll lista ta' fatturi agronomiċi, naturali u speċifiċi għall-uċuħ tar-raba’ li għandhom jitqiesu meta jkunu qed jiġu żviluppati l-miżuri nazzjonali biex tiġi evitata l-preżenza mhux intenzjonata ta' OMĠ f'uċuħ tar-raba’ konvenzjonali u organiċi. L-Istati Membri għandhom ikomplu jikkontribwixxu għax-xogħol tekniku tal-EcoB.
      
         (1)  Skont l-Artikoli 12 u 24 tar-Regolament (KE) Nru 1829/2003, l-obbligu tat-tikkettjar ma japplikax għal ikel/għalf li fih materjal li fih, jikkonsisti minn jew hu prodott minn OMĠ fi proporzjon mhux ogħla minn 0.9 % ta: (i) l-ingredjenti tal-ikel meqjusa b'mod individwali; jew (ii) ikel li jikkonsisti minn ingredjent wieħed; jew (iii) l-għalf u ta' kull għalf li minnu hu magħmul, dejjem jekk din il-preżenza tkun aċċidentali jew teknikament inevitabbli.
      
         (2)  Skont l-Artikolu tar-Regolament (KE) Nru 834/2007 dwar produzzjoni organika u ttikkettjar ta' prodotti organiċi, l-OMĠ m'għandhomx jintużaw fil-produzzjoni organika, inklużi bħala żrieragħ, ikel u għalf (l-Artikolu 9(1)). L-għan huwa li jkun hemm l-iktar preżenza baxxa possibbli ta' OMĠ fil-prodotti organiċi (ara l-premessa 10).
      
         (3)  COM(2009) 153 – Rapport mill-Kummissjoni lill-Kunsill u lill-Parlament Ewropew dwar il-koeżistenza ta' uċuħ tar-raba’ ġenetikament modifikati mal-biedja konvenzjonali u organika.
      
         (4)  Sabiex ikunu kkultivati fl-UE, l-OMĠ riedu jkunu awtorizzati għall-kultivazzjoni skont id-Direttiva 2001/18/KE jew skont ir-Regolament (KE) Nru 1829/2003.
      
         (5)  L-Artikolu 12 u 24 tar-Regolament (KE) Nru 1829/2003 u l-Artikolu 21.3 tad-Direttiva 2001/18/KE.
      
         (6)  Il-Grupp tan-Netwerk għall-Iskambju u l-Koordinazzjoni ta' Tagħrif dwar il-Koeżistenza ta' Uċuħ tar-raba’ Modifikati Ġenetikament, Konvenzjonali u Organiċi (COEX-NET) għandu l-għan li jiffaċilita l-iskambju ta' tagħrif bejn l-Istati Membri u l-Kummissjoni.
      
         (7)  L-EcoB jiżviluppa Dokumenti tal-Aħjar Prassi għal uċuħ tar-raba’ speċifiċi għal miżuri ta' koeżistenza tekniċi. L-ECoB jikkonsisti minn Segretarjat u Gruppi Tekniċi ta' Ħidma għal uċuħ tar-raba’ speċifiċi magħmula minn rappreżentanti tekniċi tal-Istati Membri.